**Anexa nr.3**

*la Hotărîrea Curţii de Conturi*

*nr.22 din 26 aprilie 2013*

**RAPORTUL
 de audit al regularităţii exerciţiului bugetar 2012 şi gestionării**

**patrimoniului public la Bibliotecile Naţionale şi la unele muzee**

**din subordinea Ministerului Culturii**

**I. Introducere**

Auditul regularităţii exerciţiului bugetar 2012 şi gestionării patrimoniului public la Bibliotecile Naţionale şi la unele muzeedin subordinea Ministerului Culturii s-a efectuat în temeiul art.28 şi art.31 din Legea Curţii de Conturi nr.261-XVI din 05.12.2008[[1]](#footnote-1) şi în conformitate cu Programul activităţii de audit a Curţii de Conturi pe anul 2012 [[2]](#footnote-2), tranzitoriu pe anul 2013.

***Scopul auditului*** a constat în oferirea unei asigurări rezonabile referitor la faptul că rapoartele financiare, întocmite pe anul 2012 de către Bibliotecile Naţionale şi unele muzee auditate, în toate aspectele semnificative, prezintă o imagine reală şi fidelă asupra situaţiei financiare şi a celei patrimoniale, iar utilizarea mijloacelor alocate de la bugetul de stat, precum şi operaţiunile financiare efectuate sînt corecte şi conforme prevederilor legale.

***Responsabilitatea conducerii entităţilor auditate*** constă în întocmirea şi prezentarea rapoartelor financiare în conformitate cu Legea contabilităţii şi potrivit normelor aprobate de Ministerul Finanţelor şi în gestionarea regulamentară a fondurilor publice, care ar asigura buna guvernare şi implementarea adecvată a sistemului de management financiar şi control intern, cu obligaţia de a preveni erorile şi fraudele.

***Responsabilitatea echipei de audit*** a constat în obţinerea probelor de audit relevante şi adecvate pentru susţinerea concluziilor şi opiniilor de audit asupra  Raportului financiar pe anul 2012, regularităţii gestionării mijloacelor publice şi a patrimoniului statului. Totodată, auditorii nu sînt responsabili de prevenirea faptelor de fraudă şi eroare.

***Metodologia de audit.*** Auditul a fost efectuat în conformitate cu Standardele de audit ale Curţii de Conturi, aprobate prin Hotărîrea Curţii de Conturi nr.58 din 28.12.2009[[3]](#footnote-3). În vederea susţinerii opiniilor, constatărilor, formulării concluziilor şi recomandărilor, probele de audit au fost obţinute în urma aplicării procedurilor de evaluare a riscului şi procedurilor de audit ulterioare, precum şi a efectuării testelor de fond, cu folosirea diferitor tehnici şi metode: examinări, observări, confirmări, recalculări, intervievări etc.

**II. Prezentare generală**

Conform Anexei nr.3 la Hotărîrea Guvernului nr.696 din 19.11.2009[[4]](#footnote-4), în subordinea Ministerului Culturii funcţionează Biblioteca Naţională şi Biblioteca Naţională pentru Copii „Ion Creangă”.

***Biblioteca Naţională***, cu sediul în municipiul [Chişinău](http://ro.wikipedia.org/wiki/Chi%C8%99in%C4%83u), este principala [bibliotecă](http://ro.wikipedia.org/wiki/Bibliotec%C4%83) a statului care răspunde de [conservarea](http://ro.wikipedia.org/wiki/Conservare), valorificarea şi salvgardarea moştenirii culturale scrise. Biblioteca funcţionează în conformitate cu [principiile](http://ro.wikipedia.org/wiki/Principiu) directoare [UNESCO](http://ro.wikipedia.org/wiki/UNESCO) referitoare la acest tip de biblioteci şi este parte componentă a Bibliotecii Digitale Europene. Biografia Bibliotecii Naţionale începe la [22](http://ro.wikipedia.org/wiki/22) [august](http://ro.wikipedia.org/wiki/August) [1832](http://ro.wikipedia.org/wiki/1832), data la care a avut loc inaugurarea Bibliotecii Publice Guberniale. În prezent, [Biblioteca Naţională](http://ro.wikipedia.org/wiki/Biblioteca_Na%C8%9Bional%C4%83) este unul din obiectivele de valoare deosebită ale patrimoniului naţional şi prezintă [tezaurul](http://ro.wikipedia.org/wiki/Tezaur) moştenirii culturale scrise şi imprimate a [Republicii Moldova](http://ro.wikipedia.org/wiki/Republicii_Moldova).

***Biblioteca Naţională pentru Copii „Ion Creangă***” a fost creată prin ordinul Ministerului Culturii şi este o instituţie cultural-educativă care asigură completarea, conservarea şi valorificarea repertoriului de publicaţii pentru copii şi adolescenţi scoase pe teritoriul Republicii Moldova, promovează noi tehnologii avansate şi noi strategii de informare a copiilor.

În subordinea Ministerului Culturii funcţionează 6 muzee, din care auditul a verificat 3 muzee **Muzeul Naţional de Arheologie şi Istorie a Moldovei, Muzeul Naţional de Artă, Casa-Muzeu ,,A.S.Puşkin”, mun.Chişinău.**

*Muzeele auditate* reprezintă instituţii de cercetare, conservare şi valorificare a patrimoniului artistic, avînd drept scop prezentarea patrimoniului artistic în vederea receptării corespunzătoare a mesajului său educaţional şi formativ; documentarea în vederea depistării, cunoaşterii, achiziţionării de opere de artă pentru completarea colecţiilor sale; cercetarea fundamentală şi aplicată, conform programelor anuale şi de perspectivă, a patrimoniului pe care îl deţin; conservarea şi restaurarea operelor de artă din patrimoniu; elaborarea şi derularea proiectelor şi programelor în vederea punerii în valoare a patrimoniului muzeal; cooperarea intermuzeală internă şi internaţională.

Resursele financiare destinate funcţionării regulamentare a entităţilor auditate, precum şi administrării raţionale a patrimoniului public aflat în gestiune se constituie din alocaţii de la componenta de bază a bugetului de stat şi componenta mijloace speciale. Evidenţa contabilă urmează a fi ţinută conform regulilor generale obligatorii ale contabilităţii şi de raportare financiară în sectorul public, prevăzute în Legea contabilităţii[[5]](#footnote-5) şi în Instrucţiunea cu privire la evidenţa contabilă în instituţiile publice, aprobată prin Ordinul ministrului finanţelor nr.93 din 19.07.2010[[6]](#footnote-6).

**III. Constatări, concluzii  şi recomandări**

***3.1. Cu privire la cadrul instituţional***

***Biblioteca Naţională*** activează în baza art.10 din Legea nr.286-XIII din 16.11.1994[[7]](#footnote-7), Statutului privind organizarea şi funcţionarea Bibliotecii Naţionale, aprobat prin ordinul Ministerului Culturii.

Referitor la Biblioteca Naţională pentru Copii „Ion Creangă”, auditul denotă că sistemul naţional de biblioteci, reglementat prin art.3 din Legea cu privire la biblioteci, nu reglementează statutul ei, aceasta fiind în subordinea Ministerului Culturii, inclusă în Anexa nr.3 la Hotărîrea Guvernului nr.696 din 19.11.2009 cu titlu de Bibliotecă Naţională. Activitatea instituţiei este determinată de Statutul aprobat prin ordinul Ministerului Culturii.

***Recomandări Ministerului Culturii:***

***1.*** *Să examineze situaţia statutului juridic al Bibliotecii Naţionale pentru Copii „Ion Creangă*”, *în condiţiile în care* *Legea cu privire la biblioteci nu include tipul respectiv de bibliotecă naţională.*

***3.2. Cu privire la executarea cheltuielilor***

Potrivit Legii bugetului de stat pe anul 2012, Ministerului Culturii, la tipul instituţiilor „Biblioteci”, i-au fost alocate mijloace în sumă de 14062,0 mii lei, inclusiv de la componenta de bază – 12765,1 mii lei, şi componenta mijloace speciale – 1296,9 mii lei, fiind executate în sumă de 14012,5 mii lei, din care de la componenta de bază – 12765,1 mii lei (99,9 %), şi componenta mijloace speciale – 1247,4 mii lei (81,2%).

Situaţia privind executarea cheltuielilor pe anul 2012 se prezintă în Tabelul nr.1.

**Tabelul nr.1**

*(mii lei)*

|  |  |  |  |  |
| --- | --- | --- | --- | --- |
|    |  tipul instituţ | **Precizat**  | **Executat componenta****de bază pe anul 2012** | **Executat componenta mijloace speciale** **pe anul 2012** |
| **total** | **la componenta de bază** | **la****componenta mijloace speciale** | **executat** | **cheltuieli efective** | **datorii** | **cheltuieli de casă** | **cheltuieli efective** | **datorii** |
| **debitoare** | **creditoare** | **debitoare** | **creditoare** |
| **Total, autoritatea publică centrală** |  | **247330,9** | **227423,6** | **19907,3** | **222994,4** | **226712,2** | **2007,1** | **8001,7** | **17333,5** | **17923,3** | **1254,8** | **7881,6** |
| Biblioteca Naţională |  | 11252,9 | 9956,0 | 1296,9 | 9955,6 | 9866,4 | 38,2 | 605,2 | 1229,2 | 1267,3 | 6,5 | 49,9 |
| Biblioteca Naţională pentru Copii „Ion Creangă” |  | 2829,5 | 2809,5 | 20,0 | 2809,5 | 2770,3 | 7,2 | 147,9 | 18,2 | 17,5 |   | 1,4 |
| **Bibliotecile, total:** | **87** | **14082,4** | **12765,5** | **1316,9** | **12765,1** | **12636,7** | **45,4** | **753,1** | **1247,4** | **1284,8** | **6,5** | **51,3** |
| *Ponderea din suma totală pe Ministerul Culturii, %* |  | *5,7* | *5,6* | *6,6* | *5,7* | *5,6* | *2,3* | *9,4* | *7,2* | *7,2* | *0,5* | *0,7* |
| Muzeul Naţional de Arheologie şi Istorie a Moldovei |   | 9255,5 | 6846,1 | 2409,4 | 6845,1 | 6958,1 | 16,9 | 397,9 | 2385,2 | 2218,2 | 57,1 | 13,5 |
| Muzeul Naţional de Artă |   | 6575,3 | 5435,4 | 1139,9 | 5434,6 | 5360,0 | 0,4 | 146,3 | 1114,4 | 1097,8 | 101,2 | 36,7 |
| Casa-Muzeu „A.S. Puşkin”, mun.Chişinău |   | 916,6 | 871,6 | 45,0 | 871,2 | 903,9 | 1,3 | 41,0 | 43,9 | 43,8 | 2,2 | 1,0 |
| **Muzee, total:**  |  | **16747,4** | **13153,1** | **3594,3** | **13150,9** | **13222,0** | **18,6** | **585,2** | **3543,5** | **3359,8** | **160,5** | **51,2** |
| *Ponderea din suma totală pe Ministerul Culturii, %* |  | *6,8* | *5,8* | *18,1* | *5,9* | *5,8* | *0,9* | *7,3* | *20,4* | *18,7* | *12,8* | *0,6* |

**Sursă:** Rapoartele bibliotecilor privind executarea cheltuielilor

Sursele preconizate de la componenta de bază au fost alocate conform planului precizat. Cheltuielile efective n-au depăşit limitele aprobate şi cheltuielile de casă, Biblioteca Naţională, precum şi Biblioteca Naţională pentru Copii „Ion Creangă” formînd la sfîrşit de an datorii creditoare în sumă totală de 753,1 mii lei şi, respectiv, datorii debitoare în sumă de 45,4 mii lei. La muzeele supuse auditului, suma datoriilor debitoare a constituit 18,6 mii lei, iar a celor creditoare – 585,2 mii lei. O situaţie analogică s-a constatat şi la efectuarea cheltuielilor din contul mijloacelor speciale. Analiza efectuată relevă că în plan general cheltuielile au fost efectuate regulamentar, deşi verificarea de către audit a datelor înscrise în conturile de execuţie pentru anul 2012denotă unele nereguli la efectuarea cheltuielilor în aspectul clasificaţiei economice, acestea fiind relevate în prezentul Raport.

***3.3. Cu privire la regularitatea retribuirii muncii***

Întru asigurarea activităţii **Bibliotecii Naţionale**, pentru anul 2012, Ministerul Culturii a aprobat state de personal în număr de 267 de unităţi, cu fondul de salarizare de 6443,0 mii lei. Numărul mediu real de angajaţi a constituit 202 persoane (din care 15 persoane aflate în concediu pentru îngrijirea copilului). Ca rezultat, entitatea a înregistrat 65 unităţi de funcţii vacante, inclusiv 4 şefi de secţii, 26 de specialişti principali, 15 bibliotecari, 20 unităţi de personal auxiliar şi funcţionari. **Biblioteca Naţională** a planificat şi a solicitat de la Ministerul Finanţelor fondul total de retribuire a muncii personalului, inclusiv pentru funcţiile vacante, în mărime de 1936,1 mii lei. Mijloacele aferente funcţiilor vacante au fost utilizate neregulamentar pentru achitarea diferitor plăţi, şi anume:

* Nefiind prevăzute în Condiţiile de salarizare a personalului din instituţiile de cultură şi artă, aprobate prin Hotărîrea Guvernului nr.381 din 13.04.2006[[8]](#footnote-8), au fost achitate din mijloacele financiare aferente funcţiilor vacante sporuri pentru înaltă eficienţă, intensitatea muncii în sumă de 756,4 mii lei.
* Din aceeaşi sursă, nerespectîndu-se pct.7 din Anexa nr.4 la Hotărîrea Guvernului nr.381 din 13.04.2006[[9]](#footnote-9), au fost achitate premii în sumă de 95,3 mii lei, cu depăşirea fondului lunar de salarizare pe an.
* Cu nerespectarea pct.4 din Condiţiile de salarizare a personalului din instituţiile de cultură şi artă, aprobate prin Hotărîrea Guvernului nr.381 din 13.04.2006,au fost achitate neregulamentar, în baza atestărilor (evaluărilor) efectuate în lunile aprilie, octombrie, decembrie ale anului 2012, plăţi suplimentare în mărime de 419,1 mii lei.
* Nerespectîndu-se prevederile art.30 alin.(3) din Legea cu privire la sistemul de salarizare în sectorul bugetar nr.355 din 23.12.2005[[10]](#footnote-10),în 22 de cazuri s-au achitat suplimente, pentru executarea unor sarcini suplimentare lucrului de bază, a obligaţiilor unor lucrători temporar absenţi, cu depăşirea salariului tarifar, în sumă de 9,8 mii lei.
* Biblioteca Naţională conform Ordinului său din ianuarie 2012, urma să creeze un fond special de retribuire a activităţilor de cercetare, tehnologizare în mărime de 15% din contul mijloacelor extrabugetare şi din fondul netitular. De facto, fondul respectiv n-a fost creat, iar cu nerespectarea Condiţiilor de salarizare a personalului din instituţiile de cultură şi artă, aprobate prin Hotărîrea Guvernului nr.381 din 13.04.2006 la executarea unor proiecte de dezvoltare şi modernizare a activităţii, au fost utilizate din contul mijloacelor aferente funcţiilor vacante 95,8 mii lei pentru retribuirea muncii a 4 persoane din cadrul instituţiei.
* Nedispunînd de mijloace suficiente pentru retribuirea personalului netitular, în anul 2012, cu încălcarea art.58 din Codul muncii[[11]](#footnote-11), conducerea Bibliotecii Naţionale a încheiat cu 53 de persoane contracte individuale de muncă în lipsa ordinelor, inclusiv cu 32 de persoane din afara instituţiei şi cu 21 - din cadrul entităţii, utilizînd 464,1 mii lei şi, respectiv, 96,0 mii lei din contul economiei aferente funcţiilor vacante.

 ***Muzeul Naţional de Arheologie şi Istorie a Moldovei,*** nerespectînd prevederile Legii nr.355-XVI din 23.12.2005, a permis personalului cu funcţii de conducere să cumuleze alte funcţii în orele de program. În alte cazuri, cuantumul suplimentului de plată pentru cumulare de funcţii a depăşit salariul tarifar pentru funcţia cumulată. Ca rezultat, au fost calculate şi achitate neregulamentar plăţi salariale în sumă de 83,0 mii lei.

**Concluzii:** Managementul neadecvat din partea conducerii Bibliotecii Naţionale şi controlul ineficient din partea ministerului au condiţionat efectuarea neregulamentară a plăţilor în sumă de 1936,1 mii lei din contul mijloacelor aferente a 65 de funcţii vacante, inclusiv în scopul achitării sporului pentru înaltă eficienţă şi intensitate a muncii - în sumă de 756,4 mii lei, premiilor - în sumă de 95,3 mii lei, plăţilor în baza unor atestări - în sumă de 419,1 mii lei, suplimentelor pentru executarea obligaţiilor unor lucrători temporar absenţi - în sumă de 9,8 mii lei, plăţilor diferitor persoane încadrate în proiectele de dezvoltare şi modernizare a activităţii instituţiei - în sumă de 95,4 mii lei, precum şi în baza unor contracte de muncă - în sumă totală de 560,1 mii lei.

Managementul irelevant din cadrul ***Muzeului Naţional de Arheologie şi Istorie a Moldovei*** a condiţionat achitarea neregulamentară a suplimentelor pentru cumularea funcţiilor personalului de conducere în sumă de 83,0 mii lei.

***Notă:*** *Prin Ordinul conducerii Bibliotecii Naţionale nr.45 din 11.03.2013, au fost abrogate contractele de muncă cu persoanele din afara schemei de încadrare.*

***Recomandări Ministerului Culturii:***

***2.*** *Să analizeze situaţia creată privind modul în care au fost gestionate mijloacele alocate pentru remunerarea personalului Bibliotecii Naţionale şi să revizuiască statele de personal ale entităţii reieşind din necesităţile funcţionale şi principiile de activitate ale instituţiei.*

***Recomandări conducerii Bibliotecii Naţionale şi a Muzeului Naţional de Arheologie şi Istorie a Moldovei:***

***3. Să întreprindă măsuri adecvate pentru înlăturarea încălcărilor şi deficienţelor constatate de audit.***

***3.4. Cu privire la regularitatea executării veniturilor şi cheltuielilor din mijloace speciale***

Pe anul 2012, Bibliotecile Naţionale au preconizat venituri de la darea în locaţiune a bunurilor imobile aflate la balanţă în sumă de 1210,5 mii lei, fiind încasate 1315,1 mii lei. Muzeele supuse auditului au încasat venituri din darea în locaţiune a imobilelor şi acordarea serviciilor cu plată în sumă de 3540,3 mii lei, faţă de 3493,1 mii lei preconizate.

Situaţia privind executarea veniturilor din mijloace speciale în anul 2012 de către entităţile supuse auditului se prezintă în Tabelul nr.2**.**

 **Tabelul nr.2**

*(mii lei)*

|  |  |
| --- | --- |
| **Denumirea instituţiei** | **Anul 2012** |
| **Precizat** | **Executat** | **Efectiv** |
| Muzeul Naţional de Arheologie şi Istorie a Moldovei | 2331,8 | 2407,9 | 2389,4 |
| Muzeul Naţional de Artă | 1116,3 | 1087,4 | 1095,5 |
| Casa-Muzeu „A.S. Puşkin”, mun.Chişinău | 45,0 | 45,0 | 45,0 |
| Total, muzee | 3493,1 | 3540,3 | 3529,9 |
| Biblioteca Naţională  | 1190,5 | 1296,2 | 1219,3 |
| Biblioteca Naţională pentru Copii „Ion Creangă” | 20,0 | 19,1 | 19,4 |
| Total, biblioteci | 1210,5 | 1315,1 | 1238,7 |

 ***Sursă:*** Rapoartele privind încasarea şi utilizarea mijloacelor speciale

Se denotă că atît Bibliotecile Naţionale, cît şi muzeele, la componenta mijloace speciale, au realizat venituri şi au efectuat cheltuieli în limita celor prognozate, totodatăauditul constatînd nerespectarea cadrului normativ de către muzee la capitolul darea în locaţiune a imobilelor, după cum urmează:

* toate muzeele supuse auditului n-au respectat termenul de dare în locaţiune, care, conform prevederilor legale[[12]](#footnote-12), nu poate depăşi un an, de facto, contractele de locaţiune fiind încheiate pe un termen de 3-5 ani;
* nu s-a stabilit procedura de selectare a locatarilor, fapt care urma a fi indicat în acordul de dare în locaţiune;
* lipsesc actele de primire-predare a bunurilor închiriate, iar cele prezentate nu sînt şi complete: în unele nu se indică locul şi data întocmirii actului, bunurile transmise, starea lor, numărul cadastral, valoarea iniţială de bilanţ, uzura contabilă, valoarea reziduală şi alte date, numărul şi data încheierii contractului de locaţiune, conform căruia se efectuează predarea-primirea în locaţiune a bunurilor, termenul locaţiunii;
* Muzeul Naţional de Artă, în contractele de locaţiune, n-a stipulat scopul folosirii bunurilor închiriate, iar cu nerespectarea prevederilor legale[[13]](#footnote-13), a diminuat tariful de bază pentru chiria anuală a 1m2 de spaţiu, ca rezultat fiind generată în anul 2012 neobţinerea veniturilor în sumă de 30,5 mii lei.

*Biblioteca Naţională nu a asigurat reluarea în termenul stabilit de către Consiliul de administraţie a procedurilor de încasare a datoriilor aferente contractelor de locaţiune şi evacuarea debitorului, urmare nerespectării termenului de eşalonare a datoriilor solicitat de către debitor.* Astfel, în anul 2012, în evidenţa contabilă a Bibliotecii Naţionale este înregistrată datoria unui agent economic aferentă locaţiunii în sumă de 486,9 mii lei, formată începînd cu anul 2008. Conform hotărîrilor judecătoreşti din anii 2009 şi 2010, datoriile urmau a fi încasate, iar debitorul evacuat. La 27.02.2012, Consiliul de administraţie a acceptat solicitarea agentului economic de a eşalona datoria începînd cu luna martie 2012, cu achitarea a 20,0 mii lei lunar, iar în caz de neexecutare sau executare necorespunzătoare a angajamentelor asumate, în timp de o lună entitatea va cere reluarea executării hotărîrilor judecătoreşti. Pe tot parcursul anului 2012, agentul economic a achitat doar 40,9 mii lei din totalul datoriei, iar Biblioteca Naţională nu a întreprins măsuri privind reluarea în termenul stabilit a procedurilor de executare a titlurilor executorii privind încasarea datoriilor aferente contractelor de locaţiune şi evacuarea debitorului.

***Notă:*** *La finalizarea auditului, a fost prezentată cererea Bibliotecii Naţionale nr.45 din 13.03.2013, adresată executorului judecătoresc, prin care se solicită executarea titlurilor executorii pentru încasarea datoriilor de la agentul economic.*

**Concluzii:** Managementul Bibliotecii Naţionale asupra execuţiei mijloacelor speciale denotă neîncasarea datoriilor formate de la darea în locaţiune a spaţiilor, creînd premise de gestiune neconformă a fondurilor publice. Muzeul Naţional de Artă, deşi a asigurat regularitatea execuţiei mijloacelor speciale, în unele cazuri admiţînd aplicarea neconformă a prevederilor legale, a condiţionat neobţinerea veniturilor în sumă de 30,5 mii lei.

***Recomandări******conducerii Bibliotecii Naţionale:***

**4.** *Să întreprindă măsuri prevăzute de legislaţie în vederea încasării datoriilor de la darea în arendă a spaţiilor.*

***Recomandări******conducerii Muzeului Naţional de Artă:***

**5.** *Să eficientizeze administrarea patrimoniului muzeal şi să reexamineze clauzele contractelor de dare în locaţiune a spaţiilor neutilizate, cu aducerea acestora în conformitate cu actele normative.*

***3.5. Cu privire la regularitatea achiziţiilor publice***

*Verificările efectuate asupra respectării cadrului normativ al achiziţiilor publice relevă prezenţa unor lacune şi nereguli, care au afectat regularitatea achiziţiilor publice efectuate de către entităţile supuse auditului.*

* Entităţile auditate, în calitate de autorităţi contractante, n-au asigurat executarea cadrului normativ[[14]](#footnote-14) privind planificarea procedurilor de achiziţii publice, elaborarea şi publicarea în Buletinul Achiziţiilor Publice a anunţului de intenţie. Astfel, nu s-a oferit o imagine de ansamblu asupra volumului necesităţilor şi gradului de prioritate a acestora, nu s-a asigurat transparenţa şi posibilitatea participării la licitaţie a unui număr mai mare de operatori economici.
* Deşi entităţile auditate dispun de act administrativ de creare a grupului de lucru, n-au stabilit expres[[15]](#footnote-15) atribuţiile grupului şi funcţiile fiecărui membru în parte. Această situaţie este condiţionată de lipsa controlului intern suficient asupra activităţii grupului de lucru, controlul neadecvat din partea conducătorului grupului de lucru.
* Auditul a constatat că nestabilirea atribuţiilor, în unele cazuri, a contribuit la luarea unor decizii privind determinarea ofertei cîştigătoare la deschiderea ofertelor, deşi, conform cadrului normativ[[16]](#footnote-16) , toţi membrii grupului de lucru urmau să semneze ofertele prezentate de către operatorii economici, fără ca la momentul deschiderii acestora să fie luată o decizie privind respingerea sau determinarea ofertei ca fiind cîştigătoare.
* Contrar prevederilor legale[[17]](#footnote-17), n-au fost publicate în Buletinul Achiziţiilor Publice anunţurile de atribuire a contractelor de achiziţii publice. Totodată, ignorîndu-se cadrul normativ[[18]](#footnote-18), n-au fost prezentate Agenţiei Achiziţii Publice dările de seamă aferente contractelor de valoare mică, fapt ce prezintă supravegherea necorespunzătoare a procesului de încheiere a contractelor.
* Nerespectîndu-se prevederile normative[[19]](#footnote-19), n-a fost asigurată perfectarea, după încheierea contractelor, a dosarelor achiziţiilor publice, fapt ce determină riscul sustragerii, pierderii, schimbării unor anumite documente sau înlocuirii înscrisurilor pe care acestea le conţin.
* Cu nerespectarea art.69 alin.(1) din Legea nr.96-XVI din 13.04.2007, **Muzeul Naţional de Arheologie şi Istorie a Moldovei** a divizat achiziţia prin încheierea a 3 contracte separate (de 149,0 mii lei, 20,5 mii lei şi 19,6 mii lei), cu aplicarea diferitor proceduri la contractarea serviciilor de elaborare a documentaţiei de proiect şi a devizului de cheltuieli la reconstrucţia „Conacului familiei Lazo” din s.Piatra, raionul Orhei.

**Concluzii:** Managementul achiziţiilor publice relevă prezenţa unor disfuncţionalităţi şi nereguli, care necesită perfecţiune în aspectul planificării şi realizării procedurilor de achiziţii.

***Recomandări bibliotecilor naţionale şi muzeelor:***

***6.*** *Să asigure regularitatea efectuării achiziţiilor publice prin conformarea la prevederile cadrului legal.*

***3.6. Cu privire la regularitatea investiţiilor capitale***

 În anul 2012, Muzeului Naţional de Artă, pentru executarea lucrărilor de restaurare şi consolidare a imobilului „Dadiani”, i-au fost alocate mijloace în sumă de 2683,8 mii lei. Lucrările în valoare de 36661,2 mii lei au fost executateîn baza contractului încheiat în anul 2005 cu S.R.L. „Moldconstruct Market”. Contractul de antrepriză nu prevede termenul de executare a lucrărilor de restaurare şi consolidare a imobilului „Dadiani” şi nici termenul de valabilitate a acestuia. În aceste condiţii, persistă riscul neexecutării lucrărilor de restaurare prin tergiversarea termenului de executare şi neasigurarea garanţiilor calităţii lucrărilor executate de către antreprenor, precum şi deteriorării lucrărilor deja efectuate. Valoarea totală a lucrărilor executate în perioada de 7 ani este de 14854,2 mii lei (alocate integral), ceea ce constituie 40,5% din valoarea totală de proiect. Soldul investiţiilor neacoperite cu finanţare este de 21807,1 mii lei. În opinia auditului, una din cauzele tergiversării termenului de executare a lucrărilor de restaurare şi consolidare a imobilului „Dadiani” este alocarea insuficientă şi fragmentată a mijloacelor financiare.

În scopul asigurării execuţiei corecte a lucrărilor de construcţie, administraţia muzeului, în anul 2009, a încheiat contractul de prestare a serviciilor de supraveghere tehnică cu un specialist atestat cu dreptul de supraveghetor tehnic, care, conform clauzelor contractuale, avea responsabilitatea de a verifica calitatea şi volumul lucrărilor de restaurare şi consolidare la imobilul muzeului de pe str. 31 August 1989, nr.115. În anul 2010, persoana care, conform contractului, executa funcţia de supraveghetor tehnic a fost angajată în funcţia de director adjunct pe construcţii, acesta, conform fişei postului, avînd în obligaţiunea sa controlul calităţii şi volumului lucrărilor de construcţie şi reparaţii capitale. În viziunea auditului, în aceste circumstanţe, executarea concomitentă de către o singură persoană atît a funcţiei de supraveghetor tehnic, cît şi a funcţiei de director adjunct pe construcţii generează riscul exercitării incorecte a funcţiilor ce ţin de executarea lucrărilor de construcţie a imobilului muzeului.

**Concluzii:**Planificarea şi alocarea fragmentată a mijloacelor băneşti pentru investiţii capitale condiţionează riscul de nefinalizare în termene proxime a lucrărilor de restaurare, precum şi de depăşire considerabilă a cheltuielilor prevăzute în contract pentru consolidarea imobilului „Dadiani”. Administraţia muzeului, la numirea în funcţia de director adjunct pe construcţii a persoanei angajate anterior în calitate de supraveghetor tehnic, a generat riscul exercitării incorecte a funcţiilor ce ţin de efectuarea lucrărilor de construcţie a imobilului muzeului.

***Notă:*** *Întru remedierea situaţiilor constatate, administraţia muzeului a asigurat soluţionarea problemei abordate prin revizuirea statelor de personal şi suprimarea funcţiei de director adjunct pe construcţii.*

***Recomandări Ministerului Culturii:***

***7.*** *Să asigure prioritizarea finanţării investiţiilor capitale aferente obiectelor de artă.*

***4. Cu privire la regularitatea gestionării patrimoniului public***

*Rezultatele verificărilor efectuate de audit asupra regularităţii şi legalităţii gestionării patrimoniului public de către entităţile auditate denotă admiterea unor iregularităţi, care se rezumă la neasigurarea evaluării şi înregistrării depline la organul cadastral a dreptului de proprietate asupra bunurilor imobile şi la neînregistrarea acestuia în evidenţa contabilă, ceea ce determină lipsa unei evidenţe conforme a patrimoniului public şi raportarea neveridică a situaţiilor patrimoniale.*

Cu nerespectarea prevederilor art.17 alin.(4) din Legea contabilităţii şi pct.40 din Instrucţiunea aprobată prin Ordinul ministrului finanţelor nr.93 din 19.07.2010, nu au fost evaluate şi nu sînt înregistrate în evidenţa contabilă terenurile din gestiunea Muzeului Naţional de Artă, cu suprafaţa totală de 1,09 ha. De asemenea, s-au constatat devieri privind suprafaţa unor imobile înregistrată în evidenţa contabilă şi în datele cadastrale. Astfel, imobilele „Casa Hertza” şi „Casa Cligman”, situate pe bd.Ştefan Cel Mare 115 şi, respectiv, 113, sînt înregistrate în evidenţa contabilă cu suprafaţa de 715,5 m2 şi, respectiv, de 1102,6 m2, iar la OCT – cu suprafaţa de 777,3 m2 şi, respectiv, de 923,3 m2,sau cu 61,8 m2 mai mult şi, respectiv, cu 179,3 m2 mai puţin suprafaţa înregistratăîn contabilitate faţă de datele cadastrale.Cu circa 113,1 m2 mai puţin decît în evidenţa contabilă este înregistrată la OCT suprafaţa edificiului principesei „Dadiani”. Auditul relevă şi divergenţe între datele contabilităţii, datele cadastrale şi datele imobilelor înscrise în Lista bunurilor imobile proprietate publică[[20]](#footnote-20).

Nerespectîndu-se prevederile pct.20 din Anexa nr.3 la Hotărîrea Guvernului nr.1111 din 11.09.2003[[21]](#footnote-21), la muzeele auditate, actele de donaţie nu conţin informaţii privind valoarea materială a obiectelor donate şi nu sînt perfectate fişe de evidenţă analitică, cu înregistrarea în registrele de inventar pe domenii. Pînă în prezent nu este elaborat un mecanism de valorificare materială a bunurilor donate, care ulterior ar servi ca informaţie pentru evidenţa valorică, inclusiv a bunurilor muzeale mobile donate.

 ***Biblioteca Naţională*** n-a înregistrat în evidenţa contabilă 2 terenuri cu suprafaţa de 0,85 ha. N-au fost supuse înregistrării obligatorii la organele cadastrale 2 imobile cu suprafaţa de 77,8 m2 şi 78,5 m2, iar imobilul cu suprafaţa de 2000,9 m2, deşi e înregistrat, n-a fost evaluat. Auditul relevă şi prezenţa devierilor privind suprafaţa şi numărul imobilelor între datele evidenţei contabile (4 imobile cu suprafaţa totală de 11621,0 m2), datele din Lista bunurilor imobile proprietate a statului aflate în administrarea Ministerului Culturii, la situaţia din 01.12.2012 (2 imobile cu suprafaţa totală de 3256,0 m2), şi datele cadastrale (2 imobile cu suprafaţa totală de 3250,3 m2).

 ***Notă:*** *La finalizarea auditului Biblioteca Naţională, în luna februarie 2013, a luat la evidenţă terenul cu suprafaţa de 0,2172 ha, amplasat pe adresa mun. Chişinău, str.31 August 1989, nr.78, cu valoarea de 5281,3 mii lei, estimată de OCT.*

Verificările efectuate de audit la Camera Naţională a Cărţii relevă că n-au fost transmise Bibliotecii Naţionale, conform cadrului regulator[[22]](#footnote-22), în perioada 2006-2012, pentru completarea gratuită a exemplarelor de depozit legal, 600 titluri de publicaţii. Cauza netransmiterii constă în neexecutarea de către autori/edituri a obligaţiilor contractuale de transmitere a publicaţiilor Camerei Naţionale a Cărţii şi în nesesizarea de către ultima a organelor competente, pentru aplicarea sancţiunii contravenţionale[[23]](#footnote-23).

**Biblioteca Naţională pentru Copii „Ion Creangă**” n-a înregistrat la organul cadastral un imobil cu suprafaţa de 75,0 m2 , aflat în gestiune. Totodată, 2 imobile cu suprafaţa totală de 938,6 m2 , deşi sînt înregistrate la OCT, n-au fost evaluate.

Verificările efectuate de audit asupra gestionării patrimoniului public de către Biblioteca Naţională pentru Copii ,,Ion Creangă” relevă prezenţa devierilor privind numărul şi suprafaţa imobilelor între datele evidenţei contabile (3 imobile cu suprafaţa totală de 886,0 m2), datele din Hotărîrea Guvernului nr.351 din 23.03.2005 (4 imobile cu suprafaţa totală de 1402 m2) şi datele OCT (2 imobile cu suprafaţa totală de 938,6 m2).

Casa-Muzeu ,,A.S.Puşkin”, mun. Chişinău n-a asigurat înregistrarea la OCT a drepturilor patrimoniale asupra a 5 imobile amplasate pe adresa str. A. Pann 19 şi a 2 imobile situate pe adresa str.A.Pann 17, cu suprafaţa totală de 676,4 m2. Totodată, blocul administrativ şi sala de expoziţii sînt reflectate în evidenţa contabilă cu un singur număr de inventar, astfel nerespectîndu-se pct.50 din Instrucţiunea aprobată prin Ordinul ministrului finanţelor nr.93 din 19.07.2010. Una din construcţii, situată pe adresa str.A.Pann, a fost trecută de la categoria „Mijloace fixe” la categoria „Obiecte de mică valoare şi scurtă durată”,ceea ce contravine pct.34 din Instrucţiunea menţionată. Auditul a constatat devieri privind suprafaţa şi numărul de imobile între datele evidenţei contabile şi datele din Lista aprobată prin Hotărîrea Guvernului nr.351 din 23.03.2005.

Pentru verificarea existenţei şi atestării integrităţii obiectelor muzeale la Casa-Muzeu ,,A.S.Puşkin”, mun. Chişinău, inclusiv filiala s.Dolna, nu a fost supus controlului intramuzeal patrimoniul muzeal, astfel nerespectîndu-sepct.48 din Anexa nr.3 la Hotărîrea Guvernului nr.1111 din 11.09.2003, care prevede verificarea integrală a acestuia o dată la 3-5 ani.

**Concluzii:** Nu toate entităţile supuse auditului au asigurat regularitatea şi plenitudinea înregistrării la organele cadastrale teritoriale a bunurilor imobile administrate şi a drepturilor de proprietate, iar neconcordanţa acestor date prezintă un risc de neasigurare a integrităţii proprietăţii publice, prin înstrăinarea patrimoniului neînregistrat.

Nerespectîndu-se cadrul legal, la muzeele auditate, actele de donaţie nu conţin informaţii privind valoarea materială a obiectelor donate, precum şi nu este elaborat un mecanism de atribuire a valorii materiale bunurilor mobile donate, care ulterior ar servi ca informaţie pentru evidenţa valorică a patrimoniului respectiv. Nu sînt întocmite fişele de inventar pentru bunurile mobile.

***Recomandări conducerii Muzeului Naţional de Artă:***

***8.*** *Să asigure evaluarea terenurilor pe care sînt amplasate bunurile imobile aflate în gestiune şi înregistrarea valorii acestora în evidenţa contabilă.*

***9****. Să întreprindă măsuri privind întocmirea fişei analitice de evidenţă pe fiecare bun cultural, în conformitate cu cerinţele cadrului normativ.*

***Recomandări Ministerului Culturii:***

***10.*** *Să elaboreze, în comun cu instituţiile muzeistice, un mecanism de atribuire a valorii materiale bunurilor mobile donate, care ulterior va servi ca suport pentru evidenţa valorică a patrimoniului mobil.*

***5. Cu privire la regularitatea raportării şi ţinerii evidenţei contabile***

Evidenţa contabilă în entităţile supuse auditului urmează a fi ţinută conform Legii contabilităţii, Instrucţiunii aprobate prin Ordinul ministrului finanţelor nr.93 din 19.07.2010, Regulamentului privind dările de seamă contabile ale instituţiilor publice, Normelor metodologice privind executarea de casă a bugetului naţional prin Trezoreria de Stat a Ministerului Finanţelor.

Totodată, la unele entităţi s-au constatat abateri şi disfuncţionalităţi la ţinerea evidenţei contabile şi raportarea datelor. Astfel, în evidenţa contabilă a Bibliotecii Naţionale n-au fost înregistrate la conturile extrabilanţiere bunurile materiale în valoare totală de 18,1 mii lei, sechestrate de către executorul judecătoresc şi transmise în contul stingerii datoriei unui agent economic.

Muzeul Naţional de Artă a admis unele abateri de la actele normative privind corectitudinea completării foilor de parcurs.

***Notă:*** *La finalizarea auditului a fost prezentată nota contabilă, prin care se relevă luarea la evidenţă de către Biblioteca Naţională a bunurilor materiale în valoare de 18,1 mii lei, sechestrate şi transmise spre păstrare.*

Totodată, datele înregistrate în Raportul de executare a bugetului instituţiei publice pe anul 2012 al Bibliotecii Naţionale, la toate alineatele art.111 ,,Retribuirea muncii”, au fost denaturate. Devierile dintre datele reflectate în Raportul privind executarea bugetului instituţiei pe anul 2012 şi cele reale se prezintă în Tabelul nr.3.

**Tabelul nr.3**

*(mii lei)*

|  |  |  |  |
| --- | --- | --- | --- |
| **Denumirea alineatelor la** **art.111 ,,Retribuirea muncii”** | **Cheltuieli efective** **reflectate în Raport**  | **Cheltuieli reale constatate de audit** | **Diferenţa****( +/- )** |
| **1** | **2** | **3** | **4** |
| Salariul funcţiei (tarif de funcţie) | 3065,6 | 1953,7 | +1111,9 |
| Sporuri la salariul funcţiei | 2250,9 | 3035,8 | -804,9 |
| Retribuirea complimentară la salariul funcţiei | 370,0 | 216,2 | +153,8 |
| Salarizarea lucrătorilor netitulari | 50,4 | 490,7 | -440,3 |
| Ajutor material | 331,5 | 290,3 | +41,2 |
| Premii | 386,8 | 468,5 | -81,7 |
| **Total la art.111 ,,Retribuirea muncii”** | **6455,2** | **6455,2** |  |

***Sursă:*** Raportul financiar privind executarea cheltuielilor Bibliotecii Naţionale

Datele din tabel denotă denaturări semnificative în aspect de alineate de cheltuieli la articolul 111 ,,Retribuirea muncii”, reflectate în Raport (Formularul nr.2), suma totală nefiind influenţată.

*Auditul a constatat că n-a fost asigurată transmiterea către Biblioteca Naţională, conform Ordinului Ministerului Culturii, a 6 calculatoare (donaţia unei Fundaţii străine).* În anul 2010, ministerul a primit 10 calculatoare (model Fujitsu Siemens). Conform actului de donaţie, ministerul urma, în baza ordinului, să asigure transmiterea lor către Biblioteca Naţională. Conform verificărilor faptice, s-a constatat că ministerul abia la 02.01.2012 a transmis Bibliotecii Naţionale 10 calculatoare, din care doar 4 primite din donaţie, restul 6 calculatoare fiind înlocuite cu alte 6 calculatoare asamblate în Republica Moldova (model SAMSUNG), dintre care unul este în stare nefuncţională.

**Concluzii:** Deşi entităţile auditate au asigurat în mare parte respectarea regulilor generale de organizare a evidenţei contabile, controlul intern neadecvat în cadrul unor instituţii a condiţionat admiterea unor nereguli şi deficienţe, exprimate prin incorectitudinea întocmirii documentelor contabile, denaturarea unor date contabile, reflectarea mijloacelor fixe cu abateri de la prevederile legale, nesupunerea controlului intramuzeal a patrimoniului muzeal, precum şi nereguli la transmiterea unor bunuri materiale.

***Recomandări bibliotecilor naţionale şi muzeelor:***

***11.*** *Să asigure ţinerea evidenţei contabile în conformitate cu regulile generale de contabilitate, stabilite în Legea contabilităţii.*

**IV. OPINII DE AUDIT**

În baza activităţilor de audit efectuate la Biblioteca Naţională, Biblioteca Naţională pentru Copii „Ion Creangă”, Muzeul Naţional de Arheologie şi Istorie a Moldovei, Muzeul Naţional de Artă , Casa-Muzeu „A.S.Puşkin”, mun.Chişinău, echipa de audit a exprimat opinii separate pentru fiecare entitate, care se anexează.

Prezentul Raport de audit a fost întocmit în baza probelor acumulate la ***Biblioteca Naţională şi Biblioteca Naţională pentru Copii „Ion Creangă*** (N. Misail, I. Bulmaga); ***Muzeul Naţional de Arheologie şi Istorie a Moldovei*** (D. Ivanov); ***Casa-Muzeu „A. S. Puşkin”, mun. Chişinău*** (V. Gheorghiţa, T. Herţanu); ***Muzeul Naţional de Artă*** (N. Onofrei, D. Mihai).

**Responsabil de executarea auditului**

**şi consolidarea raportului: Tudor Suhan**

 ***şef de Direcţie în cadrul Direcţiei generale de audit I:***

***(Auditul bugetului de stat şi patrimoniului), auditor public***

**Responsabil de monitorizarea realizării şi**

**raportării auditului: Natalia Trofim**

 ***şeful Direcţiei generale de audit I:***

***(Auditul bugetului de stat şi patrimoniului), auditor public***

**Opiniile la Raportul auditului regularităţii exerciţiului bugetar 2012 şi gestionării patrimoniului public la Bibliotecile Naţionale şi la unele muzee din subordinea Ministerului Culturii**

|  |  |  |  |
| --- | --- | --- | --- |
| **Nr.****d/o** | **Denumirea instituţiei** | **Opinie privind raportul financiar** | **Opinie privind regularitatea** |
| **1.** | **Biblioteca Naţională** | **Opinie fără rezerve:** *În opinia echipei de audit, bazată pe activităţile de audit efectuate, raportul financiar, sub toate aspectele semnificative, prezintă o imagine reală şi fidelă a situaţiei financiare şi celei patrimoniale ale Bibliotecii Naţionale la data de 31.12.2012 şi este întocmit în conformitate cu cadrul aplicabil de raportare financiară.* | **Opinie cu rezerve:** *În opinia echipei de audit, bazată pe activităţile de audit efectuate, gestionarea mijloacelor publice şi administrarea patrimoniului public, sub toate aspectele semnificative, s-au efectuat regulamentar, cu excepţia efectelor posibile ale aspectelor ce ţin de neregularităţile şi deficienţele constatate la retribuirea muncii angajaţilor, la organizarea şi desfăşurarea achiziţiilor publice, la înregistrarea drepturilor patrimoniale asupra unor imobile, la evaluarea şi înregistrarea acestora în evidenţa contabilă, la stingerea datoriilor.* |
| **2.** | **Biblioteca Naţională pentru Copii „Ion Creangă”** | **Opinie fără rezerve:** *În opinia echipei de audit, bazată pe activităţile de audit efectuate, raportul financiar, sub toate aspectele semnificative, prezintă o imagine reală şi fidelă a situaţiei financiare şi celei patrimoniale ale Bibliotecii Naţionale pentru Copii „Ion Creangă” la data de 31.12.2012 şi este întocmit în conformitate cu cadrul aplicabil de raportare financiară.* | **Opinie cu rezerve:** *În opinia echipei de audit, bazată pe activităţile de audit efectuate, gestionarea mijloacelor publice şi administrarea patrimoniului public, sub toate aspectele semnificative, s-au efectuat regulamentar, cu excepţia efectelor posibile ale aspectelor ce ţin de neregularităţile şi deficienţele constatate la organizarea şi efectuarea achiziţiilor publice, la înregistrarea şi evaluarea unor imobile.*  |
| **3.** | **Muzeul Naţional de Arheologie şi Istorie a Moldovei** | **Opinie fără rezerve:** *În opinia echipei de audit, bazată pe activităţile de audit efectuate, raportul financiar, sub toate aspectele semnificative, prezintă o imagine reală şi fidelă a situaţiei financiare şi celei patrimoniale ale Muzeului Naţional de Arheologie şi Istorie a Moldovei la data de 31.12.2012 şi este întocmit în conformitate cu cadrul aplicabil de raportare financiară.* | **Opinie fără rezerve:** *În opinia echipei de audit, bazată pe activităţile de audit efectuate, gestionarea mijloacelor publice şi administrarea patrimoniului public, sub toate aspectele semnificative, s-au efectuat legal şi regulamentar, cu excepţia unor neregularităţi constatate la calcularea suplimentelor pentru cumularea funcţiilor personalului de conducere şi la achiziţionarea serviciilor pentru elaborarea documentaţiei de proiect.* |
| **4.** | **Muzeul Naţional de Artă** | **Opinie fără rezerve:** *În opinia echipei de audit, bazată pe activităţile de audit efectuate, rapoartele financiare, în toate aspectele semnificative, prezintă o imagine veridică şi completă a situaţiei financiare a Muzeului Naţional de Artă pe anul 2012, precum şi a rezultatelor operaţiunilor şi fluxurilor de trezorerie ale acestuia în conformitate cu principiile contabile general acceptabile.* | **Opinie fără rezerve:** *În opinia echipei de audit referitor la aspectele regularităţii, cu excepţia problemelor menţionate în raport, a căror valoare se încadrează în pragul de semnificaţie, cheltuielile declarate în rapoartele financiare, precum şi operaţiunile şi tranzacţiile financiare au fost efectuate legal şi regulamentar.* |
| **5.** | **Casa-Muzeu „A.S.Puşkin”, mun. Chişinău** | **Opinie fără rezerve:** *În opinia echipei de audit, bazată pe activităţile de audit efectuate, rapoartele financiare, în toate aspectele semnificative, prezintă o imagine veridică şi completă a situaţiei financiare la Casa-Muzeu „A.S.Puşkin”, mun.Chişinău pe anul 2012, precum şi a rezultatelor operaţiunilor şi fluxurilor de trezorerie ale acesteia în conformitate cu principiile contabile general acceptabile.* | **Opinie cu rezerve:** *În opinia echipei de audit, bazată pe activităţile de audit efectuate, gestionarea mijloacelor publice şi administrarea patrimoniului public, cu excepţia aspectelor ce ţin de neregularităţile şi deficienţele constatate privind modul de organizare şi funcţionare a Casei-Muzeu „A.S. Puşkin”, mun. Chişinău, fără delimitarea clară a statutului entităţii, sub toate aspectele s-au efectuat regulamentar.* |

1. Legea Curții de Conturi nr.261-XVI din 05.12.2008 (cu modificările ulterioare). [↑](#footnote-ref-1)
2. Hotărîrea Curţii de Conturi nr.80 din 22 decembrie 2011 ,,Privind aprobarea Programului activităţii de audit a Curţii de Conturi pe anul 2012”. [↑](#footnote-ref-2)
3. Hotărîrea Curţii de Conturi nr.58 din 28.12.2009 „Despre aprobarea Standardelor generale de audit şi Standardelor auditului regularității”. [↑](#footnote-ref-3)
4. Hotărîrea Guvernului nr.696 din 19.11.2009 ,,Pentru aprobarea Regulamentului privind organizarea și funcționarea Ministerului Culturii, structurii și efectivului-limită ale aparatului central al acestuia” (cu modificările ulterioare; în continuare – Hotărîrea Guvernului nr.696 din 19.11.2009). [↑](#footnote-ref-4)
5. Legea contabilităţii nr.113-XVI din 27.04.2007 (cu modificările ulterioare; în continuare – Legea contabilităţii). [↑](#footnote-ref-5)
6. Instrucţiunea cu privire la evidenţa contabilă în instituţiile publice, aprobată prin Ordinul ministrului finanţelor nr.93 din 19.07.2010 (în continuare – Instrucţiunea aprobată prin Ordinul ministrului finanţelor nr.93 din 19.07.2010). [↑](#footnote-ref-6)
7. Legea cu privire la biblioteci nr.286-XIII din 16.11.1994 (cu modificările ulterioare; în continuare – Legea cu privire la biblioteci). [↑](#footnote-ref-7)
8. Hotărîrea Guvernului nr.381 din 13.04.2006 ,,Cu privire la condițiile de salarizare a personalului din unitățile bugetare”. [↑](#footnote-ref-8)
9. Pct.7 din Anexa nr.4 - Condițiile de salarizare a personalului din instituțiile de cultură și artă, aprobate prin Hotărîrea Guvernului nr.381 din 13.04.2006. [↑](#footnote-ref-9)
10. Art.30 alin.(2) din Legea cu privire la sistemul de salarizare în sectorul bugetar nr.355-XVI din 23.12.2005 (în continuare – Legea nr.355-XVI din 23.12.2005). [↑](#footnote-ref-10)
11. Art.58 alin.(1) din Codul muncii nr.154-XV din 28.03.2003. [↑](#footnote-ref-11)
12. Pct.12 din Regulamentul cu privire la modul de dare în locaţiune a activelor neutilizate, aprobat prin Hotărîrea Guvernului nr.483 din 29.03.2008. [↑](#footnote-ref-12)
13. Anexa nr.8 din Legea bugetului de stat pe anul 2012 nr.282 din 27.12.2011(cu modificările și completările ulterioare). [↑](#footnote-ref-13)
14. Art.13 alin.(1) lit.b) și art.19 din Legea privind achizițiile publice nr.96-XVI din 13.04.2007 (în continuare – Legea nr.96-XVI din  13.04.2007); pct.7 lit. a) și lit.b) din Hotărîrea Guvernului nr.1380 din 10.12.2007 ,,Privind aprobarea Regulamentului cu privire la activitatea grupului de lucru pentru achiziţii” (în continuare - Hotărîrea Guvernului nr.1380 din 10.12.2007); Hotărîrea Guvernului nr.1404 din 10.12.2008 ,,Pentru aprobarea Regulamentului cu privire la modul de calculare a valorii estimative a contractelor de achiziţii publice şi planificarea acestora”. [↑](#footnote-ref-14)
15. Pct.5 din Regulamentul aprobat prin Hotărîrea Guvernului nr.1380 din 10.12.2007. [↑](#footnote-ref-15)
16. Pct.14 din Regulamentul aprobat prin Hotărîrea Guvernului nr.1380 din 10.12.2007. [↑](#footnote-ref-16)
17. Art.21 alin.(1) din Legea nr.96-XVI din 13.04.2007. [↑](#footnote-ref-17)
18. Pct.25 din Regulamentul achizițiilor publice de valoare mică, aprobat prin Hotărîrea Guvernului nr.148 din 14.02.2008. [↑](#footnote-ref-18)
19. Punctele 2, 3, 4, 5, 6, 8 din Regulamentul cu privire la întocmirea şi păstrarea dosarului achiziţiei publice, aprobat prin Hotărîrea Guvernului nr.9 din 17.01.2008. [↑](#footnote-ref-19)
20. Hotărîrea Guvernului nr.351 din 23.03.2005 ,,Cu privire la aprobarea listelor bunurilor imobile proprietate publică a statului și la transmiterea unor bunuri imobile” (în continuare – Hotărîrea Guvernului nr.351 din 23.03.2005). [↑](#footnote-ref-20)
21. Hotărîrea Guvernului nr.1111 din 11.09.2003 ,,Despre aprobarea regulamentelor pentru punerea în aplicare a Legii muzeelor nr.1596-XV din 27.12.2002” (în continuare – Hotărîrea Guvernului nr.1111 din 11.09.2003). [↑](#footnote-ref-21)
22. Art. 22 din Legea privind activitatea de evaluare nr.93-XIV din 20.04.2000. [↑](#footnote-ref-22)
23. Art.73 alin.(1), art.400 din Codul contravențional nr.218-XVI din 24.10.2008. [↑](#footnote-ref-23)